钦定古今图书集成/明伦汇编/官常典/第648卷 > 甯直
## 钦定古今图书集成/明伦汇编/官常典/第648卷 > 甯直

按《兖州府志》：“直，滕县人。洪武乙卯举于乡。宣德间，擢
宿迁知县。宽廉平易，兴学劝农，未期月，民相率趋令。
邳州有张氏，以种瓜为业，一夕为人刈其苗殆尽，诉
于直。直曰：‘汝有仇家乎’？曰：‘李荣与予旧，有怨’。直即召
荣及瓜田，四邻收其镰锄数十事雪之，独荣镰水味
腥苦，荣遂辞服。州民张谨妻朱氏书失金环钗钏六”
事，为姑所挞，几死。其兄弟诉于直，直召朱氏问曰：“是
日往来者何人？”曰：“有出嫁小姑并邻妇三人。”即日召四妇人至，则以布蒙其面，坐之帐中，使各伸足。帐外
令隶曰：“此是盗金环者。取大杖杖之。”一妇即缩其足，
出而询之，乃小姑也，一鞫即服。邻境杨氏兄弟五人
争产，讼经年不能决，越境来诉。直命跪庭下累日，引
古人兄弟友爱者反复开谕之，五人感悟，请不复争。
上元县人有囊钞五百贯，为人盗去，诉于直。直曰：“汝
何所见？”答曰：“只枕一石，他无所见。”直曰：“奈何？”令人取
石入城隍祠，决而求之，复以其状焚于祠下，人争趋
观。密令隶数人听察众中，又令二人立门下，凡观者
出入，皆索钞一贯，无钞者不得出。有二人私相语曰：
“我知盗囊钞者出此，我与汝即其门，道其故，彼惧而
分我则已。”隶辄执之，遂得盗钞者。其理民讼多类此。
正德元年卒官。邑民老幼携扶哭于县门，相属不绝。
有送丧至滕，葬毕而后归者。